
Pakuotės lapelis: informacija vartotojui

MEVUKO 30 mg tabletės
ambroksolio hidrochloridas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti. 
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
· Jeigu per 3 dienas Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1.	Kas yra MEVUKO ir kam jis vartojamas 
2.	Kas žinotina prieš vartojant MEVUKO  
3.	Kaip vartoti MEVUKO 
4.	Galimas šalutinis poveikis 
5.		Kaip laikyti MEVUKO
6.	Pakuotės turinys ir kita informacija


1.	Kas yra MEVUKO ir kam jis vartojamas

Veiklioji MEVUKO medžiaga ambroksolio hidrochloridas didina kvėpavimo takų liaukų sekreciją, gerina atsikosėjimą ir lengvina kosulį.

MEVUKO vartojamas kvėpavimo takų sekretui skystinti sergant ūminėmis arba lėtinėmis bronchų ar plaučių ligomis, kurių metu sutrinka gleivių sekrecija ir šalinimas iš kvėpavimo takų. 

Jeigu per 3 dienas Jūsų savijauta nepagerėjo arba net pablogėjo, kreipkitės į gydytoją.


2.	Kas žinotina prieš vartojant MEVUKO

MEVUKO vartoti draudžiama:
-	jeigu yra alergija veikliajai medžiagai arba bet kuriai pagalbinei šio vaisto medžiagai (jos išvardytos 6 skyriuje).

Įspėjimai ir atsargumo priemonės 
Pasitarkite su gydytoju arba vaistininku, prieš pradėdami vartoti MEVUKO:
· kai sutrikusi bronchų motorika ir padidėjusi gleivių sekrecija, pvz., dėl retai pasireiškiančio piktybinio ciliarinio sindromo (tokiu atveju kvėpavimo takuose greičiau galimas sekreto sąstovis); 
· kai yra inkstų ar sunkus kepenų veiklos sutrikimas, MEVUKO galima vartoti tik gydytojo leidimu.

Nustatyti sunkių odos reakcijų, susijusių su MEVUKO vartojimu, atvejai. Jeigu Jums pasireiškė odos išbėrimas (įskaitant gleivinės, pvz., burnos, gerklės, nosies, akių, lyties organų, pažeidimus), nedelsdami nutraukite MEVUKO vartojimą ir kreipkitės į gydytoją. 

Kiti vaistai ir MEVUKO
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. Kliniškai reikšmingos nepalankios sąveikos su kitais vaistais nepastebėta.
Kartu su kosulį slopinančiais vaistais ambroksolio hidrochlorido vartoti nerekomenduojama.

MEVUKO vartojimas su maistu ir gėrimais
Tabletę reikia nuryti nekramtytą užgeriant skysčiu. MEVUKO tablečių vartojimas nuo valgymo laiko nepriklauso.

Nėštumas ir žindymo laikotarpis 
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku. 
Nėštumo metu, ypač pirmųjų trijų mėnesių laikotarpiu, MEVUKO vartoti nerekomenduojama. 
Žindyvėms MEVUKO vartoti nerekomenduojama, kadangi ambroksolio hidrochlorido išsiskiria su motinos pienu.

Vairavimas ir mechanizmų valdymas
Rinkodaros stebėsenos duomenys poveikio gebėjimui vairuoti ir valdyti mechanizmus nerodo. 
Poveikio gebėjimui vairuoti ir valdyti mechanizmus tyrimų neatlikta.

MEVUKO sudėtyje yra laktozės
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.


3.	Kaip vartoti MEVUKO

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką. 

Suaugusiesiems ir vyresniems nei 12 metų pacientams: Pirmas 2 -3 paras gerti po 1 tabletę 3 kartus per parą, vėliau –du kartus per parą. 

MEVUKO nėra skirtas vaikams ir jaunesniems nei 12 metų paaugliams, kadangi jo sudėtyje yra per didelis veikliosios medžiagos kiekis.

Pacientams, kurių inkstų ar kepenų funkcija sutrikusi
Ligoniams, kurių inkstų veikla sutrikusi arba kurie serga sunkia kepenų liga, ambroksolio hidrochlorido reikia vartoti labai atsargiai, t.y. gerti rečiau ir (arba) mažesnę dozę.
Jeigu ūminės kvėpavimo sistemos ligos simptomai gydymo metu nelengvėja arba sunkėja, turite kreiptis į savo gydytoją. 

Ką daryti pavartojus per didelę MEVUKO dozę?
Jeigu Jūs išgėrėte MEVUKO daugiau negu reikia, nedelsdami kreipkitės į savo gydytoją arba vaistininką patarimo. 
Apie specifinius perdozavimo simptomus žmogui iki šiol pranešimų negauta. Remiantis pranešimais apie atsitiktinį perdozavimą ir (arba) vartojimo klaidas, stebėti simptomai atitinka rekomenduojamos ambroksolio dozės sukeliamą žinomą šalutinį poveikį. Gali prireikti simptominio gydymo.

Pamiršus pavartoti MEVUKO
Negalima vartoti dvigubos dozės norint kompensuoti praleistą dozę.
MEVUKO tabletes vartokite toliau taip, kaip įprasta.

Nustojus vartoti MEVUKO
MEVUKO reikia vartoti tik tada, kada reikia. Ligai palengvėjus, vartojimą reikia nutraukti.
Savo nuožiūra vaisto galima vartoti ne ilgiau kaip 4 - 5 paras.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Nepageidaujamo poveikio dažnis apibūdinamas taip: labai dažnas (≥ 1/10), dažnas (nuo ≥ 1/100 iki < 1/10), nedažnas (nuo ≥ 1/1 000 iki < 1/100), retas (nuo ≥ 1/10 000 iki < 1/1000), labai retas (< 1/10 000) ir nežinomas (negali būti apskaičiuotas pagal turimus duomenis).

Imuninės sistemos sutrikimai
Retas		padidėjusio jautrumo reakcijos.
Dažnis nežinomas	anafilaksinės reakcijos, įskaitant anafilaksinį šoką, angioneurozinę edemą (greitai besivystantį odos, gleivinės, po oda ar gleivine esančių audinių tinimą) ir niežėjimą.

Virškinimo trakto sutrikimai
Dažnas: pykinimas;
Nedažnas: viduriavimas, vėmimas, nevirškinimas, pilvo skausmas.
Retas:	seilėtekis, rėmuo.

Odos ir poodinio audinio sutrikimai
Retas:	išbėrimas, dilgėlinė.
Dažnis nežinomas: sunkios nepageidaujamos poodinės reakcijos (įskaitant daugiaformę eritemą, Stivenso-Džonsono sindromą / toksinę epidermio nekrolizę ir ūminę generalizuotą egzanteminę pustuliozę).

Kvėpavimo sistemos, krūtinės ląstos ir tarpuplaučio sutrikimai
Dažnis nežinomas:	dusulys (kaip padidėjusio jautrumo reakcijos simptomas). 

Bendrieji sutrikimai ir vartojimo vietos pažeidimai
Nedažnas: 	karščiavimas, gleivinės reakcijos.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui, vaistininkui arba slaugytojui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti MEVUKO

Šį vaistą laikykite vaikams nepastebimoje ir nepasiekiamoje vietoje.

Šio vaisto laikymui specialių temperatūros sąlygų nereikalaujama.
Lizdinę plokštelę laikyti išorinėje dėžutėje, kad vaistas būtų apsaugotas nuo šviesos.

Ant lizdinės plokštelės ir dėžutės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos. 

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

MEVUKO sudėtis 
· Veiklioji medžiaga yra ambroksolio hidrochloridas. Kiekvienoje tabletėje yra 30 mg ambroksolio hidrochlorido.
· Pagalbinės medžiagos yra laktozė monohidratas, kopovidonas, krospovidonas, bevandenis koloidinis silicio dioksidas, kalcio stearatas.

MEVUKO išvaizda ir kiekis pakuotėje
Tabletės yra baltos ar gelsvai baltos, plokščios, apvalios, nuožulniais kraštais, 6 mm skersmens.
Tabletės supakuotos į PVC ir aliuminio folijos lizdinę plokštelę, kurioje yra 10 tablečių. 
Kartono dėžutėje yra dvi arba trys lizdinės plokštelės.
Gali būti tiekiamos ne visų dydžių pakuotės.

Registruotojas ir gamintojas

UAB „Eletis Pharma“
Sukilėlių pr. 61-2 
LT-49333 Kaunas 
Lietuva
Tel.: +370 37 370064
El. paštas: info@eletispharma.lt 

Šis pakuotės lapelis paskutinį kartą peržiūrėtas 2026-07-17.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.




2

